Asorene
Store norske leksikon,Geografi,Verdens geografi,Europa,Portugals geografi
Asorene er en øygruppe i Atlanterhavet tilhørende Portugal. Øygruppen ligger om lag 1500 kilometer vest for Portugal, omtrent på samme breddegrad som Lisboa. Asorene består av ni større og noen mindre øyer. Asorene utgjør en egen autonom region på til sammen 2322 kvadratkilometer med 236 657 innbyggere (2021).
Hovedstad og største by på Asorene er Ponta Delgada på øya São Miguel. Andre større byer er Angra do Heroísmo på Terceira og Horta på Faial. Natur Asorene er ordnet i tre grupper: Den østligste gruppen med São Miguel (744 kvadratkilometer) og Santa Maria (97 kvadratkilometer). Den sentrale gruppen med Faial (173 kvadratkilometer), Graciosa (61 kvadratkilometer), Terceira (402 kvadratkilometer), Pico (447 kvadratkilometer) og São Jorge (246 kvadratkilometer). Den vestligste gruppen med Flores (143 kvadratkilometer) og Corvo (17 kvadratkilometer), som er den mest isolerte av øyene.  Med unntak av deler av Santa Maria er Asorene av vulkansk opprinnelse og har mange vulkankjegler med kratere og karakteristiske kraterkjeler (caldeiras) som er oppfylt av sjøer, dessuten små geysirer og mineralkilder. På den vestlige delen av øya Santa Maria, i nærheten av flyplassen, finnes sedimentære bergarter. Vulkansk aktivitet forekommer ennå på de sentrale og østlige øygruppene, og har blant annet resultert i undersjøiske utbrudd, hvor småøyer gjentatte ganger er blitt hevet opp for en tid. Det høyeste punktet er Montanha do Pico på Pico, 2351 meter over havet. Dette er også Portugals høyeste punkt. Kystene er bratt utskårne av brenningene.Asorene har et utpreget oseanisk klima, men ofte med sterk vind. Gjennomsnittstemperaturen i februar ligger på 14 °C og for august på 22 °C. Årlig nedbør er på om lag 1000–1500 millimeter. Næringsliv Jordbruk er viktig næringsvei på Asorene. Det milde og fuktige klimaet gjør at dyrking av vindruer og frukt er utbredt, særlig appelsiner og ananas. På flere av øyene finnes husdyrhold, med produksjon av ost og andre meieriprodukter. Fisket er konsentrert om fangst av makrellstørje. Klimaet og det vakre landskapet har gjort Asorene til et mye besøkt turistmål. Samferdsel Under andre verdenskrig tillot Portugal de allierte å bygge og bruke flybasen på øya Santa Maria fra år 1943. Flyplassen på Santa Maria var en viktig transittstasjon for lufttrafikken mellom Europa og Amerika fra 1939, men har i de senere år mistet noe av sin betydning. 15 kilometer nordøst for Angra do Heroísmo på øya Terceira er Lajes internasjonale flyplass, som har både en militær og en sivil del. Kultur og utdanning Byen Angra do Heroísmo på øya Terceira ble oppført på UNESCOs verdensarvliste i 1983, mens det 987 hektar store landskapet Pico Island Vineyard Culture ble oppført på denne listen i 2004. Asorenes offentlige universitet ble etablert i Ponta Delgada i 1976. Universitetet har avdelinger i byene Angra do Heroísmo på øya Terceira og Horta på øya Faial. Historie Øyene ble oppdaget i år 1427 av Diogo de Silves, en portugisisk kaptein. Koloniseringen av øyene, som da var helt ubebodde, begynte på Santa Maria i 1432 under portugiseren Gonçalo Velho Cabral, og i 1444 på São Miguel. En gruppe flamlendere under lederen Jos van Huertere fikk slå seg ned på Faial etter godkjenning av Isabella, grevinne av Burgund. På slutten av 1600-tallet var alle øyene kolonisert med en overveiende portugisisk befolkning. Øyene hadde en viktig rolle på 1800-tallet i kampen for å avskaffe eneveldet i Portugal. Norge på Asorene Det er et honorært norsk konsulat i byen Ponta Delgada på øya São Miguel. Konsulatets ansvarsområde er Asorene. Les mer i Store norske leksikon Portugals geografi Portugals historie Portugal Økonomi og næringsliv i Portugal Eksterne lenker UNESCO World Heritage Site: Landscape of the Pico Island Vineyard Culture  UNESCO World Heritage Site: Central Zone of the Town of Angra do Heroismo in the Azores  Statistics Portugal: Population